121. novogodišnja Parada ruža u Pasadeni
Stotine tisuća ljudi izašlo je na ulice mjesta Pasadena u južnoj Kaliforniji kako bi vidjeli cvijećem ukrašene pokretne platforme, orke
Stotine tisuća ljudi našlo će se na ulicama Pasadene da vide cvijećem ukrašene platforme, limene orkestre i jahačke skupine na 121. godišnjoj Paradi ruža, a milijuni gledatelja prati priredbu putem televizije u Sjedinjenim Državama i mnogim drugim zemljama. Stotine dobrovoljaca došle su već znatno ranije kako bi pomogle u ukrašavanju. Među njima je i Cheryl Vanos, koja je s djecom i drugim članovima obitelji došla iz istočne Kalifornije. Ona sortira hrpe sasušene zelene mahovine, a djeca ukrašavaju platformu koju sponzoriraju dva kampusa Kalifornijskog politehničkog sveučilišta. Njihova platforma ima humorističku temu; pokazuje lava, žirafu i zebru kod frizera. Kao i svaka druga platforma, i njihova mora biti do posljednjeg četvornog centimetra prekrivena cvijećem i drugim organskim materijalima, uključujući mahoviu, sjemenje, koru drveća i biljna vlakna. Ovogodišnjih 39 platformi predstavljaju čitav niz tema, od dvjestote godišnjice meksičkog rata za neovisnost, pa do američke prve lige bejzbola. Motiv koji je svima zajednički je: 2010. - bolja godina od ranijih. Paradu će predvoditi proslavljeni pilot Chesley Sullenberger, koji je u siječnju 2009. uspio sigurno spustiti svoj zrakoplov - nakon kvara obiju motora! - na rijeku Hudson u New Yorku, spasivši živote 155 ljudi u avionu. ... Frank Scalfaro, iz mjesta West Covina u Kaliforniji, pomaže u ukrašavanju platforme njegovog gradića koja za temu ima upravo avijaciju. Njihova platforma veliča uspomenu na jedinicu Tuskegee Airmen, crnačke pilote iz Drugog svjetskog rata. Na pomičnom postolju, dugom 15 i visokom 5 metara, nalaze se dva modela borbenih zrakoplova gotovo prirodne veličine, prekrivena cvijećem, te znakovlje jedinice izrađeno također od cvijeća. Harlan Leonard je jedan od bivših Tuskagee letača koji će se nalaziti na platformi. On je tijekom rata bio pilot lovca, potom je služio u američkom zrakoplovstvu i nakon rata, umirovivši se u rangu pukovnika. On kaže da je ta ratna jedinica pomogla u razbijanju rasnih barijera u Sjedinjenim Državama. Malo dalje, jedan od dobrovoljaca, George Torney iz San Francisca, sortira i lijepi žute cvjetne latice na platformu koja odaje počast Tuskagee letačima. On kaže da su dobrovoljcima poput njega dodijeljeni razni poslovi u skladu s njihovim umijećima. Za dobrovoljce rad ne prestaje sve do trenutka dok Parada ruža ne počne, premda su platforme dogotovljene i spremne za razgledavanje već od ranog jutra prvog dana nove godine.